# Forhåndsvarsel om bortvisning

Politiet vurderer å bortvise deg fra Norge, se utlendingsloven § 126 første ledd, jf. utlendingsforskriften § 19A-4b.

Etter disse bestemmelsene kan politiet treffe vedtak om bortvisning ved innreise over ytre Schengengrense i saker som gjelder russiske statsborgere med Schengenvisum for turistformål og andre ikke-essensielle reiser, som kan bortvises av utenrikspolitiske hensyn.

I henhold til instruks fra Justis- og beredskapsdepartementet GI-06/2024 gir utenrikspolitiske hensyn grunnlag for bortvisning av russiske borgere omfattet av instruksen.

Følgende persongrupper omfattes ikke av instruksen:

* Russiske borgere med Schengenvisum utstedt av Norge *etter* 30. mai 2022.
* Russiske borgere som skal besøke nær familie bosatt i Norge eller andre Schengenland (foreldre, ektefeller, samboer og barn).
* Russiske borgere som er familiemedlem til EØS-borger, jf. utl. 110 tredje ledd.
* Russiske borgere som skal arbeide eller studere i Norge eller andre Schengenland.
* Russiske borgere med nasjonalt visum i medhold av utl. § 11, utstedt av Norge.
* Russiske borgere med grenseboerbevis.
* Russiske borgere som eier fritidseiendom i Norge og som skal utføre nødvendig vedlikehold av denne, dersom eiendommen er anskaffet før denne instruksens ikrafttredelse.
* Russiske borgere med innreisevisum til og oppholdstillatelse i Norge eller et annet Schengenland.
* Russiske borgere som har oppholdstillatelse i et tredjeland og skal reise dit.
* Russisk diplomatisk og konsulært personale, administrativt og teknisk personale og hjelpepersonale, som er tilmeldt eller skal tilmeldes i Norge, eller som transitterer gjennom Norge, samt familiemedlemmer (ektefelle, samboer, barn) som tilhører deres husstand på tjenestestedet og diplomatiske kurerer.
* Russiske borgere som har behov for å reise gjennom det norske fastlandet på vei til eller fra arbeid eller bosted på Svalbard, som er fastboende der, eller som befinner seg der og har behov for å reise via det norske fastlandet for å komme seg hjem.
* Russiske borgere som er invitert til Norge av norske myndigheter eller som skal delta i prosjekter finansiert av norske myndigheter.

Vi viser til at du ankom Schengen yttergrense via Norge med gyldig Schengenvisum. Du faller ikke inn under noen av unntakene oppstilt i instruksen. Det er derfor grunnlag for å bortvise deg.

## Informasjon til deg

Du har rett til å uttale deg i saken, jf. utlendingsloven § 81.

**En eventuell uttalelse må være mottatt hos politiet innen <...>.**

Det gjøres oppmerksom på at du i forbindelse med saken har rett til å la deg bistå av fullmektig, jf. forvaltningsloven § 12. Videre har du rett til å sette deg i kontakt med ditt lands representasjon, en representant for FNs høykommissær for flyktninger og en norsk flyktningorganisasjon, jf. utlendingsloven § 82.

I sak om bortvisning i henhold til utlendingsloven § 126 første ledd har du rett til fritt rettsråd, jf. utlendingsloven § 92 første ledd.